khistorydata/jeongjo-sjw-relations huggingface dataset:
정조 5년 · 목
予曰。憲府禁吏。在囚旣經一月。該曹堂上考律勘處後草記事分付。予曰。忠義李彥儒。就囚該府。今爲幾月乎。知入。予曰。　先朝寶鑑。當爲幾卷云耶。昌聖曰。七卷云矣。予曰。國朝寶鑑。今若盡數纂成。則可爲其闡揚 先休之一端矣。昌聖曰。四百年功化。於斯盡著矣。予曰。傳文何當撰出乎。昌聖曰。寶鑑編成後。可以撰成矣。予曰。徐命膺獨難任校正之役。蔡濟恭必使上來。然後可當竝力較正矣。昌聖曰。蔡濟恭若不上來。則李福源可以較正矣。予曰。纂輯之役。較諸實錄。可謂速成而善撰矣。昌聖曰。此是自上蕫飭之效矣。予曰。　列聖朝金科玉條。有難盡考。而以五禮儀大典樂典等書觀之。載錄旣甚浩繁。文獻備考亦係博雜矣。向者金領府事。以其釐正事。有所仰陳。而實未得任役之人。故尙此未果。今欲改之。名以六典。各書六房。以爲立條之地何如。昌聖曰。如是合典。則果甚得宜矣。予曰。　先王朝甲子年撰出續大典後。大明律數百條。仍爲不用矣。昌聖曰。然矣。予曰。其於改撰之際。以續典言之。以續字懸註。以爲區別何如。承旨金尙集曰。聖敎好矣。予曰。抄啓文臣之逐朔製講。果何如耶。昌聖曰。顯有進就之工矣。予曰。經筵近或設行。而果無實效。予甚悶焉。昌聖曰。雖無顯效。此亦存羊之義矣。予曰。向者領府事以爲。式年科中。除出十人。許付製述云。此議果何如。昌聖曰。此甚得宜矣。予曰。到記之科。今亦有之。依古試講。則擧有專一經之效。未知何如。昌聖曰。如復舊規。則士有樂赴者多矣。予曰。　列朝寶鑑中。有何好法乎。昌聖曰。古有九經講。而講至周易。則許付會試矣。予曰。然矣。予曰。李祖承漸有進就之工。是甚嘉尙矣。尙集曰。果有日就之工矣。予曰。寶鑑進箋時。當有賜饍之擧。而與洗草宴。似必有異矣。昌聖曰。然矣。
정조 5년 · 강
遞承旨金宇鎭。以徐鼎修代之。
정조 5년 · 강
命前慶尙監司李文源。趁卽拿來。三孼嚴刑究覈。
정조 5년 · 목
因前慶尙監司李文源拿來都事留待狀啓。敎以。舊伯旣有拿命。則所當卽日治任發程。與新伯交龜。而觀此狀辭。舊伯不知去處。事之無嚴。莫此爲甚。若不趁卽拿來。押來都事。當各別處分。以此意令備局三懸鈴嚴飭。向欲下敎而未果。所謂三孼。令地方官爲先嚴囚營獄。新伯到任後。與下去宣傳官朴孝晉眼同。營門外廣闊處聚會民人。嚴刑究覈。宣傳官則留滯爲弊。擧行後先卽趲程上來事。亦令備局。一體分付。
정조 5년 · 강
命時囚李命勳等議處。趙雲慶等放。
정조 5년 · 목
義禁府啓言。執尊李命勳傳旨內。泛稱遲晩。所當請刑。而曾經侍從。除刑推請議處。敎以。信如囚供。銓郞之言。何其相左乎。本府判堂。方帶該曹判堂。査問委折於該吏處。論理議處。又啓言。延日前縣監趙雲慶徐完碩等問目內。泛稱遲晩。所當請刑。而趙雲慶年過七十。不當請刑。上裁。徐完碩曾經別軍職。除刑推請議處。敎以。徐完碩前後罪犯。不啻狼藉。所謂別軍職之任。雖曰曾經。削名已久。豈可循用他人之例。放恣無嚴。猶復若前。情狀萬萬痛駭。除刑推之請。大是不察。卿等推考。本事議處。趙雲慶年過七十。滯獄宜恤。考律今日內勘放後草記。又啓言。連山前縣監兪漢偉傳旨內。泛稱遲晩。請刑推得情。敎以。初寒斗緊。滯獄可悶。今番付過放送。來年更勿如是之意。各別嚴飭。
정조 5년 · 목
敎曰。初寒甚緊。禁府時囚。才多勘放。刑曹時囚。該房取來囚徒。只輕囚放釋後以稟。禁府有重囚二人。此則給空石襦衣事分付。○承旨金尙集啓言。臣取考典獄署都囚徒案。則御寶僞造罪人六名。傳敎罪人十六名。殺獄罪人十五名。結案罪人四名。關文僞造罪人一名。紅牌僞造罪人一名。印信僞造罪人二名。越城罪人四名。御寶干連罪人三名。印信干連罪人六名。俱係重囚。竝仍囚。輕囚罪人十二名內。金重瑞等六名。旣有勘放後草記之命。今方分付該曹。河景文等卽令放送。
정조 5년 · 강
命楊州將吏等捉致鉤覈。
정조 5년 · 목
因刑曹楊州幼學李光謙山訟事擊錚啓目。敎以。本事議處。觀此供辭。在八月十五日 陵幸時。欲呈上言。爲本牧使所發捕云爾。則在朝家恤民隱之道。有不可泛視。訟理曲直。卽有司存。而至於發校奪去上言之狀。萬萬駭然。且關後弊。況上言與擊錚有異之故。掖隸操縱。嚴刑遠配。旣是已定之式。則身爲守令。焉敢乃爾。先令該道道臣。該牧將吏等。一竝捉致營獄。施威各別鉤覈。今日內狀聞。該牧使非不欲處分。而欲觀結末。姑且置之。此意竝以分付道臣處。
정조 5년 · 목
予曰。今日朝講。又入頉稟。知事不備而然乎。有防曰。然矣。予曰。同副於昨夜判付書入時。又有做錯云矣。有防曰。生疏而然矣。予曰。審覈使狀啓。又爲入來。而大臣有病不得入侍。故欲議處。而尙此未果。誠悶矣。予曰。審覈使支供等節。以其多日。故必有列邑弊端。方欲斯速酌處。以爲回還。而大臣之病。尙未差可云。誠悶鬱。有防曰。近日則頗有減勢云。數日內似可入來矣。
정조 5년 · 강
召見閣臣及纂輯堂上于誠正閣。直提學沈念祖鄭志儉。檢校直閣金載瓚。檢校待敎徐龍輔。江華留守金熤。漢城判尹李命植。刑曹判書金魯鎭。副司直徐有隣。兵曹參判鄭昌聖。漢城右尹洪良浩。大司成閔鍾顯。
정조 5년 · 목
念祖曰。考功不遠矣。直閣待敎。只有檢校。姑無時任。禮數之節。當依前擧行乎。予曰。本閣草記。以允字書出也。予曰。前一直提學。若仕進藥院。則入侍事分付。鄭民始進伏。念祖曰。外閣移接。未及深冬。以爲擧行似好矣。予曰。移接時。有何物件耶。民始曰。有册板機械之屬矣。予曰。本閣一年經費幾何乎。民始曰。當餘八百金矣。予曰。本閣素甚淸寒。其於經用。每患苟艱。向者徐奉朝賀。請以外邑還穀劃出十萬石。以爲加分取耗。使之補用云。卿其知之乎。民始曰。黃海道劃定似宜矣。予曰。本閣鑄字價。以關西米劃給何如。民始曰。徐奉朝賀曾有此議矣。民始曰。本曹經用。必有難繼之道。未知何以爲之矣。予曰。一年所入幾何乎。民始曰。計不過十九萬兩。而應下則爲二十萬兩矣。予曰。誠可悶矣。予曰。內閣印信。有司堂上及掌務官。以爲封置於所在處乎。念祖曰。仍置閣內矣。予曰。此後則嚴立科條。以重印信也。予曰。外閣移接。從速爲之好矣。念祖曰。擇日後入稟矣。予曰。兵曹參判頗有典古矣。民始曰。然矣。予曰。沁留到任後。卽爲上來乎。熤曰。然矣。予曰。纂修之役。幾何爲之乎。熤曰。姑未纂修矣。予曰。判尹幾何修正乎。命植曰。今至半役矣。予曰。刑判所修果何如。魯鎭曰。以中草持來矣。予曰。卿幾何修正乎。有隣曰。僅至六十餘張矣。予曰。兵曹參判所纂。別無改修處。而校正所付標處。更爲經覽後入刊可也。左尹之纂役。今至何境乎。良浩曰。爲四編矣。予曰。大司成何以爲之乎。鍾顯曰。幾乎撰出矣。承旨李在學曰。趙㻐有實恙。未能入來。只本草來到矣。予曰。本草中或有未盡處。則當更召卿矣。熤曰。　列朝寶鑑考正後。當送于校正廳。而 先朝寶鑑。當爲先刊以進矣。若以 列朝寶鑑先刊。　英廟寶鑑後刊。則在聖上寓慕之孝。亦有缺然矣。予詢諸校堂。命植曰。沁留之言宜矣。魯鎭等曰。　先朝寶鑑。當先爲刊進矣。予曰。卿等之言誠好矣。而諸校堂與領府事相議爲之也。予曰。俄者史官。往見大臣後。審覈使狀啓。還爲持來乎。在學曰。持來矣。予曰。備局堂上。持此狀啓。往于領相家。其罪人之分等酌決事。相議以來。原任大臣之入參次對事。亦爲通知。三司諸臣。竝令來待事分付。予曰。此狀啓。大臣來會賓廳後。以爲輪見。三司之臣亦爲同覽也。
정조 5년 · 강
命校書館鑄字價。以海西小米一萬石取耗移用。
정조 5년 · 목
檢校直閣金載瓚啓言。校書館物力凋殘。凡諸書册印役。每患艱之。關西本有鑄字價米。屬之本館。以爲補用矣。關西則聞各衙門作錢。尙未收刷者云。就海西小米中。得一萬石。自今年爲始。取耗移用。恐合事宜矣。從之。
정조 5년 · 강
命諸各司甘結。着署着印。
정조 5년 · 목
前直提學鄭民始啓言。以甘結而取用物種者。自多虛實相蒙之弊。內閣則凡於甘結官。必着署着印而行之。故果有其效。此後則政院以下諸各司。甘結官必着署着印。而如無署印者。勿爲施行之意。請施行。從之。
정조 5년 · 목
敎曰。錦營査事。今旣究竟。而近因大臣病不造朝。未及詢問。許多獄事滯繫之弊。不可不念。次對進定於明日。
정조 5년 · 강
遞承旨趙時偉。以李世奭代之。
정조 5년 · 목
政院。以時偉病不仕進啓。敎以。許遞。前望單子入之。
정조 5년 · 목
自內詣試所。予曰。今年則四等試藝。尙未爲之。渠輩之心。想多㧕鬱。今月內欲爲連行。其在慰悅之道。不必峻考矣。訓鍊大將具善復曰。攔後馬兵服色及軍物。自臣營方欲新改。而物力推移。請以爲改造。予從之。仍詣暎花堂。命試藝。藝畢。予曰。曰春間武藝犯夜人。卽令待令。仍敎曰。爾等異於他人。而故犯約束。罪固罔赦。事當嚴處。而今當莊藏刑。姑爲參恕。爾等諒此寬典。無蹈前習。試畢還內。
정조 5년 · 목
判府事鄭存謙曰。臣等旣在原任。固不當進參賓筵。而事係逆獄。故不得不入來矣。予曰。在昔原任大臣。亦有進參賓對之例。卿等所達。極涉過矣。判府事李徽之曰。近無此例矣。予曰。十數年前。雖以單原任。亦有入參奏事之規矣。予曰。審覈使狀啓。諸宰三司。俱得詳閱乎。司直徐有隣曰。兩大臣則見之。而諸宰三司。姑未得見矣。予曰。諸宰三司竝爲詳閱之意。昨有下敎。而尙未得見乎。大司憲李★(土+甲)曰。臣雖登筵。他臺臣方來待闕外矣。予曰。狀啓俱爲來待持來。予曰。今無回啓之事乎。存謙曰。今此登筵。專爲懲討之事。而旣非時任大臣。則豈可覆奏乎。予曰。旣無時任之登對。則雖以原任。覆奏等事。有何不可。誠過矣。至於李判府。政府與內閣。俱爲原任矣。予曰。湖營囚繫滿獄。尙未決折。是實可悶。不可不趁今議處矣。存謙曰。湖中人心罔測。今此發通之擧。實緣天討不行。故至於此極。先從執法之請。以正典刑。斷不可已也。金愛李奎景。待用刑。先正元惡之罪。次勘諸囚之律宜矣。今此下詢之擧。實出於欽恤之聖意。而根本德相也。不治德相。恐無底定之時矣。予曰。李判府事所見何如。徽之曰。不治其本。故有此護送逆之擧矣。予曰。予非不知其卽爲處分。而尙此靳持者。非爲渠也。只爲先正而然矣。存謙曰。德相雖是先正之孫。所犯如此。亟賜處分。予曰。有司堂上。昨日持狀啓先往何處乎。兵曹判書李性源曰。先到領相家矣。予曰。領相何以爲言耶。性源曰。領相以爲。金愛等二人。更加嚴覈。延德潤等三人。依律處斷。李疇載等六人。減死島配。李敬載等四人。遠地定配。金★(叙/土)等十一人及致膰人具廷弼等二人。以散配仰請矣。仍往領府事。則以爲。德相不置於法。延德潤先爲置法。則輕重不無倒置之嫌。李疇載等請配。與領相之意無異。金★(叙/土)等十三人。與領相之意。有所參差云矣。予曰。卿等所見何如。存謙曰。不施律於德相。先施律於他人。果有倒置之嫌矣。徽之曰。臣之所見。與鄭判府事無異矣。予曰。宋煥程。事係父兄。有難如法以繩矣。存謙曰。旣犯罪逆。則不可寬貸矣。予曰。在囚諸人。若是夥然。實難盡數懲治矣。領相所謂致膰人具廷弼等二人。金★(叙/土)等十一人散配事。參以卿見。果何如。存謙曰。領相旣以散配爲請。則臣豈有所見異同乎。徽之曰。齋會發通之人。罪無可言。而書諸到記。未及參會者。更覈後。可以酌決矣。予曰。李疇載等減死島配。李敬載等遠地散配。可謂得中耶。有隣曰。此罪人分等施律。領相及領府事所見如一矣。予曰。金聖欽之所犯。果有較重於他罪人矣。徽之曰。金聖欽旣與高鎭海李寅楗符同。其爲負犯。果深重矣。予曰。諸備堂各陳所見。性源曰。臣等以寅楗之一體遲晩。獨降置減等之律。似涉如何。問于領相則以爲。雖已遲晩。與延德潤等。差有間焉。故降置減等云矣。臣與領府事之意無異矣。有隣曰。金愛李奎景。更訊取服。然後可得其窩窟矣。予曰。他備堂亦陳所見。吏曹判書李衍祥曰。先治德相。然後可明王章。卽賜處分。在囚諸罪人。次第施律宜矣。江華留守金熤曰。不治先逆。欲治後逆。恐有先後之倒置矣。判尹李命植曰。德相卽根本也。先正其本。然後可治其末。在囚諸罪人。快施典刑宜矣。予曰。三司之臣。自是執法之官。所見似無異同矣。副校理鄭淵淳曰。元惡德相。先爲處斷。湖獄則更加嚴覈處斷宜矣。★(土+甲)等曰。原狀本姑未得見。退與諸臺詳覽。如有所見。當更陳矣。予曰。諸臺俱未得見。則筵退後。輪見此狀啓也。★(土+甲)曰。當詣臺廳。可以取見乎。予曰。此是獄情文案。豈可持往臺廳乎。齊會賓廳以見也。★(土+甲)曰。臺臣之往賓廳。似涉如何矣。予曰。大臣旣在賓廳。有何不可。臺臣例以監試官。往在賓廳。此其古例也。必須聚往賓廳以見也。予曰。經筵官難得其人矣。昨日朝講。必欲爲之。而因經筵不備。不得爲之。甚可歎矣。今此違脾牌。或緣老病而然乎。徽之曰。雖是老病之人。豈可無一時進參之道乎。予曰。今召卿等。欲問湖獄之決斷。而使之來會矣。卿等所陳。旣盡所見。在囚諸罪人。固當分等勘處。而諸宰三司。未及詳覽狀啓之前。有難草草論覈。待究竟勘處。亦甚宜矣。予曰。見今罪囚滿獄。尙未酌決。參覈官之多數留滯。以費廚傳者。亦不無民邑之弊。是甚可悶矣。存謙曰。豈可以此而輕先酌處乎。予曰。有何覆奏乎。有隣曰。只有文化量田事。存謙曰。臣於懲討。義有所重。趁卽入來。而至於覆啓。實難承當矣。予曰。前有行之者。何必過辭乎。徽之曰。前果有覆奏之事。而因 先朝下敎停止矣。予曰。　先王朝果因時原任逐日承候。坐次相妨。或有此等酬酢。而至於原任勿參次對。元無受敎。李判府或未及詳知伊時事實耶。徽之曰。果有是事矣。予曰。卿以原任。不有奏事。則便是自今創開。豈非爲難耶。存謙曰。後日登對。可以覆奏矣。予曰。今豈登筵而不奏。姑待後日而仰奏者。有何前後之別乎。且旣行次對。而若無一張回啓。則事涉無實矣。熤曰。江華府所奉御帖奉來事。使之擧行矣。臣於到任時。只爲奉審於長寧殿。仍卽上來。故櫃子未及備置。姑未奉來。請待後日擧行。予曰。卿其從好爲之。予曰。江都亦有都試之擧乎。熤曰。果有之矣。予曰。今年姑未設行乎。禮曹判書徐浩修曰。然矣。予曰。待留守下往。卽爲擧行也。
정조 5년 · 강
命違牌知經筵罷職。
정조 5년 · 목
副校理鄭淵淳啓言。昨日朝講。以知經筵不備。畢竟停止。國體所在。不可仍置。昨日違牌知經筵。竝罷職宜矣。從之。
정조 5년 · 강
命金愛李奎景更招。
정조 5년 · 목
判府事鄭存謙啓言。金愛李奎景。平問之下。難以取服。待用刑嚴刑得情之意。請分付。敎以。金愛李奎景。更招以聞也。
정조 5년 · 강
命文化改量。待年豐更爲稟處。
정조 5년 · 목
判府事鄭存謙啓言。黃海前監司趙尙鎭狀啓以爲。文化縣改量。待年豐擧行事。令廟堂稟旨分付矣。今年海西。未免失稔。依狀請。待年豐請更爲稟處。從之。
정조 5년 · 목
予曰。濟州御史狀啓中。罪人劉世輝。自捕廳已爲捉囚乎。予曰。濟州狀啓中。各罪人罪狀。分等覆啓事。遣史官傳諭大臣後。仍爲持來事分付。予曰。金愛李奎景取服擧條。俄已批下。更寫一本。胎送有旨中也。予曰。殺獄文案之分等勘罪果何如。民始曰。姑未見矣。
정조 5년 · 강
領議政徐命善箚陳病狀。仍請煥程等嚴囚取招。賜批。
정조 5년 · 목
箚略曰。卽因湖西査事。有次對進定之命。臣之病情。豈有自力之望。而獄體有關於懲討。以擔曳趨承之意。言于籌司矣。夜來牽痛愈甚。運用亦艱。雖欲忍死登筵。其奈轉動之末由何哉。乞降威罰。大抵煥程之招。一辭發明。終不輸款。然則指使窩窟。自有其人。此不可不更加究覈。至若煥億之四字註釋。旣發於延德潤之招。則亦不可不拿來。嚴問取招。其他諸罪人。分輕重處分。批以。愼節之尙未蘇完。何等慮念。尾陳事。方欲量處。事係獄情。玆不煩及。卿須安心勿辭。益加善攝焉。仍命遣史官傳諭。
정조 5년 · 강
玉堂聯箚請德相拿鞫。賜批。應敎朴天行。校理鄭淵淳。副校理徐有成。修撰權以綱。副修撰洪文泳。
정조 5년 · 목
聯箚略曰。逆變層生。至於今番湖獄事而極矣。其和應表裏之狀。昭不可掩。噫。德相是何等逆魁。而尙未鉤得。論以獄法。亦涉疏漏。其中情犯之不可不窮覈者。一竝拿鞫得情。快施當律。三水府安置罪人德相。亦拿鞫正法。批以。朝筵業已悉諭。豈可一竝拿致也。末端事。亦是量處之事也。
정조 5년 · 강
兩司聯箚請德相煥億設鞫得情。諸囚嚴訊。賜批。大司憲李★(土+甲)。大司諫洪檢。掌令李運彬朱銓。持平嚴思憲。獻納朴聖泰。
정조 5년 · 목
聯箚略曰。噫。若使德相煥億。早伏邦憲。則惟彼湖中不逞之徒。莫敢售計。而祗緣處分寬假。使彼凶悖。妄生僥倖。或疏或通。二途排布。古今天下。寧有是哉。兩賊設鞫之請。前啓固有。而此獄出後。罪惡益彰。亟令王府。具格拿來。待用刑設鞫得情。夬正王法。至於湖營諸囚。亦令具格嚴訊。批以。其中一二罪囚。已命訊覈。他餘所陳事。當量處矣。
정조 5년 · 강
大提學金鍾秀上疏辭職。賜批。
정조 5년 · 목
疏略曰。人臣出處。有關風化。臣雖欲不惜身名。其於上累聖朝何哉。嗚呼。寶鑑跋文之役至重。而製進有期。致令一向遷就。則臣罪日添。乞汰臣文衡之任。批以。卿其勿辭。從速行公。
정조 5년 · 강
遞承旨李世奭。以鄭志儉代之。
정조 5년 · 목
政院。以世奭不爲肅謝啓。敎以。許遞。前望單子入之。
정조 5년 · 강
命罪人翼雲等保授。干連諸囚決折。金愛等嚴刑得情。
정조 5년 · 목
敎曰。觀此狀啓。別無更覈之事。若以狀啓之未及回下。不卽還程。則許久留滯。徒貽民邑之弊。罪人翼雲貞喆會遂後樂衡之致讓範中秉成及丹惠槮等。依前配所。嚴飭保授。所謂劉世輝稱名漢。居在廣州地云。分付捕廳。已令發捕矣。其他干連諸囚。竝參量決折。待峻竣事卽爲復路之意。回諭于濟州御史處。又敎曰。諸囚滯獄。民邑之弊。不可不念。從當分等酌處。而其中金愛李奎景。朝筵旣從大臣之請。根因脈絡。有難平問取服。嚴刑得情。斯速馳聞。大臣擧條。謄出一通。與此有旨。同爲下送于審覈使處。向欲下敎而未果。參覈官太多。徒貽廚傳之弊。量宜差定。餘其罷送事。一體回諭。
정조 5년 · 강
分揀武藝別監昔敬源充軍。
정조 5년 · 목
因兵曹充軍發配啓稟。敎以。今番分揀。
정조 5년 · 강
命殺獄罪人金成澤。減死配決。
정조 5년 · 목
因刑曹三陟府金太守擊錚回啓。敎以。道伯秋官之意皆如此。此獄傅生。不必持意。三陟府殺獄罪人金成澤。特爲減死配決後狀聞之意。卽爲分付。
정조 5년 · 강
命罪人延德潤等究覈得情。李敬載等刑配。李致祥等放。
정조 5년 · 목
敎曰。罪人延德潤崔潭金愛李奎景高鎭海閔德顯辛宅箕李疇載沈徽鎭朴宗性金聖欽宋煥程宋美圭等十三人。或是根柢。或是干連。更加究覈。期於得情。罪人李敬載李渭老朴理瑞金漢紀金垕李寅楗李憲載金★(叙/土)朴漢欽卞至誼宋煥丙等十一人。或參通文。或爲致膰。竝刑配而配所分輕重磨鍊。罪人李致祥李心載辛宅心三人。名雖入於到記。而旣以不參齊齋會發明。刑推懲勵放送。罪人高鎭漢挽止鎭海之疏頭。罪人李雨觀直陳聖欽之情節。竝放送。其餘各邑校院傳通儒生。則嚴刑一次放送。其中靑山校任柳漢禎等九人。燕岐校生金相白等三人。守僕丁乭等三人。竝參酌放送事。卽爲下諭于審覈使處。滯獄徒貽民邑之弊。有旨到付日。酌決諸囚。爾其親執嚴刑。或配或放事。一體下諭。
정조 5년 · 강
召見纂輯堂上徐命膺徐有隣于誠正閣。
정조 5년 · 목
予曰。昨聞鄭昌聖言。則以爲。 世祖朝用郊天之禮。而此是大節文。卿則以謂係是天子之禮。不當載錄云。大抵我朝於 皇明。抑有萬曆前後之別。且國初以來。雖有 祖宗之稱。而 皇朝不以爲禁。則至於郊禮一節。亦何必嫌避乎。此係朝宗故事。予亦難言。惟屬公議矣。命膺曰。臣有管見。果與兵參。有所酬酢矣。予曰。雅樂事何以爲之乎。命膺曰。此是二百年未決之案。大凡儀文典章。多有損益演革之事矣。樂是 世宗朝所製。而載錄於世祖朝。則百世之下。有誰知 世宗朝所創乎。臣則以爲釐正載錄。恐合宜矣。予曰。卿家有可考文跡乎。命膺曰。果然矣。予曰。 明廟朝。蔚有儒賢。而一不載錄。是何故也。且經筵日記中。想必有上下酬酢之可以採摭者矣。有隣曰。 明廟末。先正臣李珥。只以正言數次登筵。而經筵日記。則乃 宣廟朝登對時說話矣。命膺曰。 中廟朝己卯名賢事。初無記實之蹟。而末年猝稱伸雪者。脈絡間斷。事實闕漏。後世之人。將不知伸冤者有何事。臣意則略提事實。宛轉載錄宜矣。予曰。卿言然矣。依所奏爲之。命膺曰。疑禮之論。卽千古大是非。甲乙之辨。雖在於　肅廟朝。而是非之爭。始定於 顯廟朝。若載事實。當在 顯廟朝矣。予曰。此亦依卿言爲之。命膺曰。先爲校正册子。連次納于內閣。一經睿覽後。告完好矣。予曰。依此爲之。予謂有隣曰。卿之所纂。不必卿又改撰。送于校正廳。同爲修正。予曰。今冬都政。全無見窠云。似難當月開政矣。承旨徐有防曰。果無應遷之窠云矣。
정조 5년 · 강
戶曹判書鄭民始疏陳病狀。乞遞內局提擧。賜批。
정조 5년 · 목
批以。日前藥院事。皆由謬習。卿其勿辭。調理行。公
정조 5년 · 강
命抄啓文臣洪履健。畿邑守令待窠調用。
정조 5년 · 목
敎曰。監軍望乏人。抄啓文臣時帶兵郞人。他司郞官中相換。仍此思之。抄啓文臣洪履健。家甚貧寒云。且於前後講製。最著勤勞。業欲提敎而未果。至於講製應試。旣有事目。親臨則自可往來赴試。畿邑守令待窠調用。
정조 5년 · 강
命大邱囚推罪人南慶老。勘放後狀聞。
정조 5년 · 목
因慶尙監司啓本。敎以。道臣議啓如此。別無更爲稟處之事。依初判付。大邱府囚推罪人南慶老。減死。以隨從律。卽爲勘放後。狀聞事分付。
정조 5년 · 목
因刑曹星州殺獄罪人愼廷臣回啓。敎以。更令卿細閱詳究者。疑晦政在此一疑。而覆辭中。先已被踼。後又服毒云云。可謂盡出眞境。如是分屬然後。段絡無相渾淆。始具詞案體格。到今全乭就捕與否。元無係干於獄情。星州牧殺獄罪人愼廷臣減死。卽令道臣。參酌決勘後狀聞。
정조 5년 · 목
具翼善冠袞龍袍。乘輿出協陽門。由建陽門入光政門。敎曰。明政殿入直禁軍領將召入。予曰。爾等所處。有何防蔽乎。領將曰。只空廳而無所障矣。予曰。回鑾時當有下敎。預爲待令。由明政門。出月覲門入逌瞻門。敎曰。本宮都提調。勿爲袛迎。卽詣賓廳。以參次對事傳諭。降輿入齋室。就版位行禮。仍詣 宮內奉審訖。出齋室乘輿。出逌膽門入月觀門。詣明政門。敎曰。俄者待令領將召入。予曰。爾等當此嚴沍。久處冷地。極屬矜悶。爾其移接于舊堂后。以爲禦寒之地也。又敎曰。空石等物。令該曹優數出給事分付。承旨趙時偉曰。禁軍若移接光政門外。則明政殿直所。極甚疏虞。夜則輪回巡更宜矣。予曰。依此爲之。由建陽門入協陽門。敎曰。備局堂上盡爲整齊乎。卽爲知入。刑曹三堂幷爲入侍事分付還內。
정조 5년 · 목
予曰。朝儀至重。筵體甚嚴。而十月以後。則必着煖帽。自是舊例矣。今此注書史官。旣有恩賜之件。而不着於登筵之時者。有乖事體。誠甚可怪矣。予曰。今此賓對。卽是大朝儀。而入侍玉堂臺臣。亦不着煖帽。此未必人人盡有。而雖或借得。豈可不着乎。職在三司。凡於朝班之乖體者。猶當規飭。不此之爲。身先乖損。事甚不察。此後則申飭於三司。予曰。筵體何等嚴重。而事變注書。不爲俯伏。事甚可駭。日前旣有飭敎。使之擇差。則何如是擧行乎。領議政徐命善曰。西北武臣。一則擢拜閫帥。一則直授郡邑者。實爲聳動之道。而至於薦法。已有定制。猝難輕議。以訓鍊副正言之。未經宣傳官。則不得陞遷於副正者。自是古例云矣。予曰。此法始自何時乎。知事具善復曰。未經宣傳官。則不得擬副正者。其法已久矣。命善曰。雖以副末薦。亦有除拜閫帥者。末副薦亦無拘礙矣。從今以後。另飭兩銓。每當都政。西北人中擇其可合人。照擬於相當窠。則擧皆樂聞。必有祛文從武之事矣。予曰。頃於筵中。有所下敎。而領府事欲減明經科額數者。誠甚得宜矣。所謂西北明經。只事口讀。全昧文義。雖或有製述者。爲弊多端。實無用焉矣。若祛文勝之弊。則自當從事於武技。此則道帥臣遵法無違。以先尙武之政也。予曰。絃誦之聲。非不好矣。而予所云云。祛其太甚之謂也。予曰。人或言不事文學。則必不識親上事上之義云。而若使尙文偏勝。則自有武弛之弊。前所固然。不可無矯革之政矣。予曰。明經科變通事。有非咄嗟間可議者。而大抵西北武士之漸少。實由於文業之專尙。其所謂文士云者。有若黃念祖輩。誠可駭矣。命善曰。內局提調鄭民始。身恙方劇。有難行公矣。予曰。提調以日前藥院事。有所引咎而然乎。昨於疏批。果有下敎者矣。命善曰。何敢以向時事。有所辭免乎。果有實恙而然矣。此重臣所掌。皆是劇務。而其所取怨。誠甚可悶。且於藥院。以人蔘黜退事。亦多有怨。尤可悶矣。予曰。此重臣事。予亦未如之何矣。其意殫竭奉職。不避人言。故有如此之患矣。命善曰。以李瀁疏請事。與原任大臣稟處事命下。而諸大臣皆謂有難許施云矣。予曰。同敦寧安春君宗簿提調幷進前。予曰。此是宗親府最緊之事。先言第一件事。烿曰。與時原任大臣爛熳相議。則皆謂有難指的稟處云矣。命善曰。聞諸大臣言。則添祿一節。尤難聽施。而其中如有貧寒宗臣。則一年一次抄出。頒給衣資。而至於宗臣。事面自別。固當定限以給。而定限亦甚爲難矣。命善曰。日前傳敎中。至有助葬助婚之敎。其在待遇宗臣之道。至矣盡矣。此外有何道理乎。提調亦以爲同敦之曾欲更復壬辰前祿俸云者。不可聽施之言也。近來大臣尙不得添祿。何以加祿於宗臣乎。此是必不成之事矣。予曰。同敦寧之意何如。瀁曰。大臣之言似然矣。予曰。宗親府所捧人蔘。何以區處乎。烿曰。所捧者爲二斤四兩。而翁主郡主縣主房。則以二兩式分送矣。予曰。翁主郡主縣主房分送外。其餘在於何處乎。烿曰。十月已捧其蔘。而今無所存矣。予曰。此必是中間消融者。玆事實不欲稠坐中言及矣。本府旣有餘蔘。則分排均給於諸宗。事甚便好。此後卿在有司之任。善爲察飭。均一分送。烿曰。今年之蔘。已爲區處。自明年始當奉行矣。予曰。卿其更査本府事及釐革之方。入侍於便殿宜矣。予曰。第二件事。卽官事也。宗議廳之設置當否。有司堂上亦陳所見。烿曰。諸大臣旣云難行。臣亦別無意見矣。命善曰。同敦寧只請加祿事。而至於守奉官。初非說到者矣。今若許以守奉官。則限以大君王子嫡長。以爲差出。似或無妨矣。予曰。代遠則必有冒祿之弊。此豈非貽羞於朝廷乎。副司直趙㻐曰。聖上敦親之誼。孰不欽仰。而至於官方變通之議。恐非容易矣。命善曰。聞提調之言。典簿旣是本府之官。以典簿降爲參奉。爲宗裔之初仕窠無妨云矣。予曰。提調之意何如。㻐曰。典簿雖是本府郞官。當初設置。有如勳都儀都。到今變通。亦似如何矣。予曰。宗裔之地處稍勝。則人亦有可取。而不然則難得其人矣。大君王子之裔。亦不無親疏之別。敦寧參奉。亦限其代數好矣。予曰。代數漸遠。則以綾原大君子孫。而至有李厚爀犯科之事。今於除拜之際。限以代數。定以幾寸。至若擇人取舍。專在於銓曹。吏判旣承下敎。與大臣爛商後。擧行便宜。草記登聞。命善曰。聞宗府一年所入。不能當一年應下云。而前以貸用司饔院錢一百六十兩。御營廳一百兩。尙今負債。未能還報。特命蕩減似好矣。予曰。此非蕩減者。以進饌時負債。至今籍口者。其可成說乎。命善曰。上敎誠至當矣。予曰。每以不報其債提說者。事甚慨然。此則實難蕩減。本府亦當有均廳給代之物矣。命善曰。均廳給代有一千一百兩。予曰。給代中二百兩。先爲除減。使之除出。以償兩營之債爲宜矣。命善曰。給代十月已送本府云。明年給代時可償矣。兵曹判書李性源曰。尹冕東疏中條陳事。有稟處之命。而臣將仰達矣。予曰。日勢已晩。此非時急之事。待後日稟處。予曰。予所新服味飮。聞是卿之所嘗責效者也。自進服之後。非但隨飮順下。亦善進水剌。可謂良劑矣。性源曰。自是淸補之劑。兼無噎滯之慮矣。命善曰。臣亦試服。顯有消滯之效矣。予曰。寢睡之節。每當罷漏前後。不過一二更矣。自進此味飮。輒有思睡之念。是亦異矣。命善曰。寢睡少勝。亦是潤血降氣之效矣。予曰。自刑判出仕。兩罪人能復生。予甚嘉之。命植曰。見今在囚之人。以國穀幻弄。刑推後定配事照律而方當藏刑之日。不得擧行。爲先定配。待用刑。使地方官刑推宜矣。予曰。卿言好矣。非但此也。外邑罪人。亦以此例。添入擧條。分付諸道。予曰。備堂之登筵多矣。此外又有誰某未還者乎。命善曰。今有徐有寧等矣。予曰。古亦有兄弟同參備局之事矣。命善曰。徐有寧曾與其兄。重臣同參矣。予謂開城留守鄭昌順曰。所撰册子。何以爲之乎。昌順曰。勢難持往。故尙未修正矣。予曰。到任時凡節何如。昌順曰。威儀之盛。無異京軍門矣。予曰。本府聞甚凋殘云。或有蘇弊之道乎。昌順曰。債殖漸減。用道愈繁。故果成弊局矣。予曰。所撰中祭文敎文取舍。何以爲之。昌順曰。聞臣兄之言。則東宮進箋文。不可不入錄云矣。予曰。只書此箋。則似有中間闕漏之弊矣。昌順曰。然則只取一張載錄。以承上下似宜矣。予曰。當爲幾卷乎。昌順曰。幾至三十餘卷矣。予曰。已撰册子繕寫後。送于內閣。先爲入覽。昌順曰。謹當如敎進獻矣。
정조 5년 · 강
命湖南賙賑穀劃給。
정조 5년 · 목
領議政徐命善啓言。全羅監司朴祐源狀啓以爲。賙賑一事。不可不及今經紀。尤甚十三邑及之次中金溝等六邑。面里偏歉處。一體賙救。在所不已。各營鎭各驛各牧場。又當別爲設賑。本道所在私備賑餘帖價濟民穀中。限二萬五千石。特爲劃給。俾作賑資。如有用餘。則自當照數還錄。令廟堂稟旨爲請矣。十九邑賑資二萬石穀物。可知其磨鍊之簡精。依所請劃給。使之參商分排。便宜接濟。隨其用餘。仍爲還錄。而至於各鎭驛牧場之別爲設賑處。地方官若不一視撫摩。則疲殘官長。何以經紀賑穀。賙恤飢口乎。爲其本官者。每以各有所管。或不無區別恝視之慮。令道臣申飭各該地方官。另加照管。請俾無損瘠之患。從之。
정조 5년 · 강
領議政徐命善。以濟州牧分等狀覆啓。
정조 5년 · 목
命善啓言。濟州牧使李養鼎分等狀啓。大靜置之稍實。旌義置之之次。本州置之尤甚。仍以爲。尤甚面里。奴婢身貢米減三升。男丁大同米減一升。除番米則一斗式限麥秋停退。各牧場驅馬御史。纔已逐匹點烙。故巡點烙。不爲擧行。臣營操鍊。當此災年。不可裹糧久留。待明年從附近哨鍊。恐合便宜。蠲減停退等事。固當稟旨。恭侯處分。而候風往來。動費屢朔。故今亦依例擧行爲辭矣。此是守臣先擧行後啓聞者。幷依此施行之意。請分付。從之。
정조 5년 · 강
命西北武弁收用。着實擧行。
정조 5년 · 목
領議政徐命善啓言。日前以西北之文勝武弛。誕敷綸音。凡係西北武弁收用之政。如有通變者。自其薦法。至於官方。令大臣將臣本兵之長。講劃以聞事命下矣。西北武士中。各振一人。特授閫任。直拜郡邑。除命一下。靺韋咸聳。自今以往。甄拔弊用之政。惟在兩銓奉行之如何。臣與兵判諸將臣相對消詳。則皆以爲。薦法行之已久。猝難輕議。且以副末薦。擢至閫任。非西北爲然。今不必更爲定制。出身及參下前銜。則自兵曹取才抄擇。每都目各一人初仕調用。參上前銜。則自兩銓觀其身手地處。內而經歷僉正。外而守令營將。以至防禦閫任。次第陞遷。爲先申飭兩銓。自今都政。請着實擧行。從之。
정조 5년 · 강
改差慶尙左水使韓光濟。
정조 5년 · 목
領議政徐命善。以光濟親年請改差。從之。敎以。另飭銓曹。待相當守令有窠。卽爲擬望。
정조 5년 · 강
命畵員方外塡差革罷。
정조 5년 · 목
領議政徐命善啓言。寫字官譯官。皆有東班職遷轉之規。而獨畫員無此階梯。不無向隅之歎。每當都政。常患排擬之苟艱。今不可別出一窠。雲觀有應遷三窠。而一則屬之天文學。一則天文學禁漏官輪回。一則地理學命課學。方外人輪回矣。天文學。旣有一窠。若其禁漏官輪回之半窠。則換作本監祿窠。勿爲遷轉。其代以畫員禁漏官。輪回遷轉。方外塡差。雖是古例。近來方外人之爲此窠者。末必是精通術業之人。自今革罷。其代以天文學輪差。俾補其半窠之失似好。請依此定式。從之。
정조 5년 · 강
遞內局提調鄭民始。
정조 5년 · 목
領議政徐命善啓言。內局提調鄭民始。方有實恙。本院替直無人請許遞。敎以。許遞。
정조 5년 · 강
命鎭海監色沙格。令配所官擧行。
정조 5년 · 목
刑曹判書李命植啓言。鎭海監色沙格。以國穀幻弄事。刑推定配照律。而目今天寒日深。刑配不必有先後。若先爲發配後。刑推一節。令配所官待時擧行似好。而外方如此之類。請令一體爲之。從之。
정조 5년 · 강
還差備堂洪樂性徐有寧。
정조 5년 · 목
領議政徐命善啓言。知事洪樂性。禮曹參判徐有寧。請備局堂上還差。從之。
정조 5년 · 강
召見兵曹判書李性源。參判鄭昌聖于誠正閣。
정조 5년 · 목
予曰。蔘蛤米飮。連日進服。果有實效。今以卿欲差藥院提調。而擔負似重。故姑無果矣。承旨金宇鎭曰。都政在近。有難差下矣。予曰。近來政注向熟。實難許遞矣。予曰。册子幾何抄正乎。昌聖曰。講書院及春坊日記。俱無筵話。故實難抄出矣。予曰。其時筵話。曾有自內所錄。當添入矣。昌聖曰。書筵所錄。只書孟子論語册名。而初無文義載錄。且宮官中或有改名者。懸錄以入宜矣。予曰。依此爲之。予曰。傳敎中可載文字。依筵說例。刪絶以錄也。昌聖曰。凡例稟定後。可以正書矣。
정조 5년 · 강
命別差倭所獻物種。卽速改備。
정조 5년 · 목
禮曹啓言。今辛丑年別差倭等所獻進上物種上來。而卽接東萊府使所報。則渡海譯官護還裁判差倭賚來朱漆中圓盆十枚。及蔚山漂民順付賚來彩畫中圓盆十枚等物。俱爲窳而不正。品甚劣下。故卽爲退却。使之改備來納事。嚴飭訓別云。進上事體。旣甚嚴重。而以不正品劣物種。苟充出送者。極爲可駭。卽速改備以納事。請分付。允之。
정조 5년 · 목
義禁府。以梨津前萬戶廉天培拿囚啓。敎以。捧供以聞。
정조 5년 · 강
召見安春君烿于誠正閣。
정조 5년 · 목
予曰。昨日賓對。便是稠坐。故未得詳敎。而今此下敎。實出於敦親之誼。諸宗想必有望之之心矣。今若中止。則豈不落莫乎。卿於捄弊之道。如有思得者。從長仰陳。烿曰。臣府有所捧人蔘。以此分排。則庶可爲周恤之道矣。予曰。此是昨日下敎者。而其數爲幾何乎。烿曰。翁主郡縣主房所送外。所餘爲九兩零矣。予曰。四宮房所送蔘數爲幾何。烿曰。各房以二兩式分送。而合爲八兩。有司堂上二人許所分爲四兩。進上臘劑所入爲三兩矣。予曰。本府進上臘劑。予未見之矣。今以九兩零分排諸宗。則當爲幾何乎。烿曰。今此宗臣。只爲十八員。以此分排。則爲五錢蔘矣。予曰。五錢之數。一時當盡給乎。當逐朔分給乎。其利害便否。卿其指一以陳。烿曰。通一年與逐朔上下。卽是一般事矣。予曰。大體則便是朝三暮四。而一時盡給。則自歸霎時之用。排朔連給。則便作長時之需。豈不有勝於預給乎。烿曰。聖敎誠然。今若預下。則必爲霎時之用矣。予曰。若以五錢蔘。依丘價例。逐朔分給。則當爲幾何。烿曰。蔘品自有好否。價錢亦有高下。年前則一錢價幾至十二兩。而今則都不下八兩。故其所分排。似不過木一疋價矣。予曰。都計九兩蔘價。則當爲幾數乎。烿曰。合爲七百二十兩矣。予曰。今玆下敎。旣軫敦恤之誼。而所謂丘價。只止一疋價。則豈可爲周急之道乎。且宗英今雖零替。後若蕃衍。則以此蔘兩。何可分排乎。承旨金尙集曰。大凡設施之初。宜軫經遠之道。今此聖敎。誠爲至當矣。予曰。如求優恤之策。有何別般道理乎。烿曰。江界蔘貢價木。自臣府輸送地部者。乃是三同十九疋。而於所捧蔘中。又除出七兩矣。予曰。此木之輸送者。戶曹用於何處乎。烿曰。以給江界民採蔘價云。而五上司皆有是例矣。予曰。若得此三同之木。則庶爲優恤之資。計其價本。當爲幾何乎。烿曰。數至三百三十八兩矣。予曰。木價仍屬於本府。幷與蔘價而論之。則可謂不些之財矣。予曰。本府之自均廳給代者。果無餘在耶。烿曰。若令節用。則當餘百餘兩。而凡於宗臣之來會本府或差祭時。旣有責應之端。且有行下之事。自致濫雜。故每患不足。有所出債之弊矣。予曰。凡事有餘地然後。可以措手。今此下敎。非謂減削卿勿以減削爲主。善爲區劃。進上臘劑蔘三兩。當仰稟停退。幷與戶曹所送七兩蔘。而逐朔上下。則每員當至四兩餘數。在諸宗。庶可爲聊賴之道乎。尙集曰果然矣。予曰。 先王朝進饌所入之債。諸宗雖捐廩區劃。固當輸償。而尙此仍置。輒稱債事。是豈成說乎。烿曰。臣特蒙簡拔之恩。授以有司之任。實不勝感頌。而進饌時債事。尙今不報。至煩上聞。此實臣等之罪。而亦爲本府羞恥之事。然而進饌則在於丙申前。出債則在於丙申後。而今以其債輒爲推托者。尤甚怪駭矣。予曰。鶴城君年今衰老。有難管察。卿其自今日另念照檢。財之用否。弊之有無。必爲擔當。成節目遵行似好矣。烿曰。前有成出節目之事。而挽近以來。不能遵行而然矣。予曰。諸宗後裔。或有希望於官職乎。烿曰。敦親之聖意。非不感祝。而今此宗裔。不得入於南行之薦。安敢望官爵乎。予曰。前有許薦之事矣。烿曰。向者所薦。只出身矣。予曰。卿家亦有當薦之人乎。烿曰。臣家果有之。而他皆然矣。予曰。李厚爀卿其知之乎。烿曰。果是綾原君子孫。而海溪君爲五寸親矣。予曰其然乎。今此厚爀之犯科。雖綠貧寒。而致有此境。事甚矜悶矣。予曰。三同木如不緊關於戶曹。則探問本曹後。當劃送。所餘九兩零蔘。加分於翁主郡縣房及時任有司堂上。烿曰。若如聖敎。則臣亦得沾聖恩。不勝惶感矣。予曰。承旨出去後。招致戶曹郞廳。詳問其委折於判堂後。書入。
정조 5년 · 강
召見備局有司堂上于誠正閣。禮曹判書鄭尙淳。兵曹判書李性源。副司直徐有隣。
정조 5년 · 목
予謂性源曰。卿今貢市堂上乎。性源曰然矣。予曰。市民弊瘼。輒當歲末詢問。而尙未矯捄。是甚可悶矣。都民休戚。專在於是。卿其惕念爲之。有隣曰。廛民之弊。莫急於錢荒矣。予曰。此弊捄之無策。廣詢廛民。有何可捄之道乎。有隣曰。問其市民。則願得給代之錢。而前有未償者。實難更給矣。予曰。民情雖願給代。禁營只有六萬兩。他無所儲。將祭何。性源曰。兵曹時有十七萬兩。均廳亦有數十萬兩。而實難出給矣。
정조 5년 · 강
召見檢校直閣徐鼎修于誠正閣。
정조 5년 · 목
予曰。備邊司草記入來耶。予謂鼎修曰。刑曹連爲開坐。而三堂亦皆進去乎。鼎修曰。若無公故。三堂逐日開坐矣。予曰。時囚幾許耶。鼎修曰。重囚外。頃因特敎。盡爲放䆁。他無罪囚矣。予曰。藏刑已久。訟決之際。能無難處之端乎。鼎修曰。臣則今日初爲開坐。故姑未知何如。而大抵藏刑以後。凡諸訟決。不無緩忽之弊矣。予曰。誠悶矣。
정조 5년 · 강
命貢市人弊源詢問草記。
정조 5년 · 목
敎曰。每當歲未。詢瘼問弊。近以爲常。貢市堂上及有司堂上。來詣本司。召致貢市人。宣布軫恤之意。仍問所欲言之病苦以聞。聞筵臣言。近來錢荒滋甚。難以貿販云。旣聞之後。不可不問其弊源。以此意一體宣問。且聞市廛蕭條。生理索然。未知何以而然。似此委折。亦皆一一詢問後草記。
정조 5년 · 강
命兵曹軍契貢價。從速決給。
정조 5년 · 목
兵曹判書李性源啓言。今因貢市人弊瘼言端敢達矣。春間弊瘼下詢時。兵曹都案廳軍契貢人。以已進排未受價事。猥煩登聞。自備局已經覆奏矣。貢人輩當初所報。雖極過濫。前後上下。減削太多。其所稱冤。不爲無據。而軍價之追後上下。有關後弊。請置之。敎以。春間詢瘼之後。迄不上下。渠輩呼冤。不但可矜。仍以置之。事涉失信。軍價之追後上下。已例雖曰絶罕云。而此事則有難膠守常格。卿其參量。特爲從速決給。
정조 5년 · 강
命總廳還弊。從長稟處。
정조 5년 · 목
檢校直閣徐鼎修啓言。臣待罪刑官。適有事關民弊者。故敢達矣。總廳平倉還穀。誠爲都民一大痼弊也。每當分糴之時。例以倉底人懸保出給。故京中無賴之輩。招引閭巷間稍實年少之類。或慫慂以賭博。或假托以稱貸。末又締結保主。受出多石。甚至僞着不千人姓名。勒成有憑據文券。及其歲末捧糴之時。則本廳不問本事之虛實。其人之眞贗。一從糶案之所載而徵之。囚其父兄。侵及族黨。轉輾繹騷。此特其大略。許多弊端。有不敢煩達。前參議臣李義寬筵稟申禁。不啻嚴截。而爲弊已痼。終不止息。蓋本廳之捧糴也。雖獲作奸之魁。而置而不論。必接懸名之人。而嚴加督徵。假令作奸者。至貧至殘。辦得無計。則容或有闊狹之道。而如其家力稍裕。足可備納。則顧何可捨其犯手之魁。徵其假名之人乎。以此之故。都民之呼訢本曹者。項背相望。嗣後則自本曹。若捉得其正犯。移送總廳。盡捧其所受穀納。還付本曹。使之照律嚴勘。以爲懲勵之地。恐合事宜。此等弊端。若復因䋸。不知痛革。則都下無故之民。其將無以支過。凡所以矯捄之方。請下詢廟堂處之。敎以。玆事前後筵席。屢勤飭敎。而弊猶自在。今年甚於去年云爾。則安知不來年之又甚於今年。倘不痛加徵治。難期掃祛舊習。所謂平倉作奸倉屬及保主人輩。爾其待明朝開坐。爲先一幷捉致。其慫慂愚氓之罪。一一嚴査取招後。登對以奏。當從後嚴處。以謝平民。而雖以總帥言之。明知其爲民弊。一任倉屬之乎。致有京中繹騷之端者。難免溺職之責。當該總戎使。自政院捧現告。爲先從重推考。自明春爲始。復有似此奸弊。爾曺隨現嚴禁。而亦令該廳。無賴賭博之類。十分禁戢。仍以此意。知委坊曲。使一民無不識不聞之歎事。分付京兆五部。此乃刑期無刑之意也。若又收殺之政。矯弊之策。明日大臣與總帥。同爲入侍。從長稟處。
정조 5년 · 목
敎曰。頒曆單子。兵曹則頒布。吏曹則尙不頒布云。該房承旨推考。
정조 5년 · 강
大司諫林蓍喆陳疏懲討。賜批。
정조 5년 · 목
疏略曰。今臣所叨。卽古所謂諫議大夫也。苟非其人。固不宜虛縻而濫授也。乞削臣職。區區之忱。終不容泯默。敢此附陳焉。目下第一件義理。莫如懲討之爲急。今日三司之所爭執。何莫非元惡大憝。而因循假貸。至如沮遏大計之國榮。投進凶疏之德相。直與莾操懿溫。同一心腸。或令臥死牗下。妻孥免應坐之律。或施竄配簿勘。逆情無究覈之期。凶如樂純而偃處郊垌。妖如煥億而尙稽嚴訊。大抵舊逆新逆。罪案雖殊。論其情跡。一串貫來。故三尺之典。一貸於鄭妻龜柱。再貸於國榮德相。而懲討之擧。又如前日。則未知何樣禍機。更出於何處。伏願廓揮乾斷。快從三司之請。批以。所陳當留意。爾其勿辭察職。
정조 5년 · 강
有政。吏曹判書李衍祥。參判金文淳。兵曹判書李性源進。
정조 5년 · 목
以徐浩修爲內局提調。○敎曰。鐵原府使。今日政差出。因望筒。敎以。更爲擬入。○以邊慶遇爲鐵原府使。白師誾爲慶尙左水使。
정조 5년 · 강
命大司成黃昇源。嚴飭行公。
정조 5년 · 목
因政院牌招啓稟。敎以。飭敎之下。無端違牌。寧有如許道理。更卽牌招。嚴飭行公。
정조 5년 · 강
嚴飭各宮各衙各營及卿相家侵漁之弊。
정조 5년 · 목
因備邊司草記。敎以。係是民事。不可草草一問。仍以塞責。明日雖値坐齋之日。大臣有司堂上。使之來待入侍稟處。外上與勒買之弊。曾已嚴飭。而各宮房各衙門各營門及卿相家。豈無侵漁之弊乎。此則何不明白問啓乎。更令仔細査問草記。如不得其實以聞。此是該堂掩覆而然。當各別重勘。惕念擧行。○因備邊司査問啓稟。敎以。卿等爲先從重推考。今已夜深。明朝更當下敎矣。
정조 5년 · 강
命魚鮮代捧作奸嚴飭。
정조 5년 · 목
敎曰。玆事每欲提飭而未果。今則弊旣至此。尤不可不嚴立科條。痛加禁斷。故相閔文忠奏牘中云云。豈非所謂逆睹者耶。大抵魚鮮代捧之際。從中作奸。奚特院屬爲然。皆是水剌間所屬用情之致。非不欲査出尤無良者。刑配懲勵。而渠亦民也。事屬令前。且當藏刑。姑不處分。而前此提調。若能十分檢戢。安有是也。自明日監膳。稱子則釐正。奸弊則痛禁。從又無時廉探。如有現發之事。提調不但難免重勘。伊日進去薛里中官。決杖遠配。飯監嚴刑。亦爲遠配。斷不饒貸。以此意。自政院。發牌廚院卽。立庭嚴飭。仍以傳敎。書付院壁。以爲永久遵行之地。如是下敎之後。內屬萬一有含憾貢人。故欲生事之弊。則亦當廉探。繩以重律。一體嚴飭。
정조 5년 · 목
敎曰。本寺弊端。卽是他內乘所知之事。而以不知仰對。內乘具綜汰去。
정조 5년 · 강
遣承旨。詣 永陵。奉審摘奸。
정조 5년 · 강
召見承旨金尙集。兵曹參判鄭昌聖于誠正閣。
정조 5년 · 목
予曰。刑曹開坐時。應問罪人爲幾人乎。知入。予曰。貢人供上時。承旨能監衡以捧乎。尙集曰然矣。予曰。近來帽廛。綠何凋殘乎。承旨趙時偉曰。帽廛只與譯官交易。而不得與灣商相通。故果有是弊矣。予曰。何以則有可救之道乎。時偉曰。不善給價。故譯官每於灣上出賣。初不入城。以致廛上之極貴矣。予曰。此則廛人自取之事矣。時偉曰。廛人貿貨。專辜譯官。而罪但此也。倭譯亦然。近來張機道交易見阻之後。白絲紅氊。不得交通。非但我國有弊。馬島亦其凋殘云矣。予曰。人蔘減給之後。倭人當有致冤矣。時偉曰。似然矣。通信使當在數年後。而人蔘見今絶乏。是甚可悶矣。予曰然矣。時偉曰。兵曺封不動八萬石。換作米還。分給畿邑。取耗以用似好矣。予曰。似甚無妨。而末有民弊。是實難矣。以平倉事言之。都民受弊。日有推捉。是不可悶乎。懲捧之際。父子兄弟。無或爲怪。而至於非族之民。公然受困。豈非可冤乎。原其糴弊。實難矯正。承旨之請以圻民分給者。亦甚無妨矣。尙集曰。八道還穀。徒擁虛簿。雖減原數。以精實穀。計其民戶。以爲分給。則民有實效。國無難捧之患矣。予曰。前有此議。而終莫施行矣。予曰。洪履運若已入來。與之偕。入予曰。講義善爲製進。故特召爾耳。予曰。　寧陵獻官誰也。時偉曰。洪良浩矣。予曰。 英陵獻官。以地方官差定乎。時偉曰然矣。予曰。兩 陵獻官。自京一體差送似好矣。予謂昌聖曰。卿久掌平市。可知民弊矣。靑布廛何如是凋殘乎。昌聖曰。彼人刀磴錦價。則近甚極貴矣。予曰。市民何不以後市交易乎。昌聖曰。市人則不得與後市賣買矣。予曰。册子幾何抄出乎。昌聖曰。凡例尙未決定。故姑末出草。當以年譜例抄出乎。予曰。登極後。以一年二年立綱。昌聖曰。聖敎誠宜矣。予曰。今予抄正此册。欲爲日三省之資。而卷數則無過五卷好矣。昌聖曰。不載筵說。故其數當止於五矣。
정조 5년 · 강
召見刑曹參議徐鼎修于誠正閣。
정조 5년 · 목
予曰。日己曛暮。備堂使之自外退去。市民之等待闕外者。亦令退去。予曰。近來藥院人蔘。全不成樣。向來 慈殿煎進粟米飮。臭味俱惡。極其驚悚。予曰。平倉還上受食者。旣是倉底無賴之輩。而今皆逃走。懸保者。又是假作名目。而皆難指徵。目今之收殺。只在本曹之善爲査決。而前頭之矯弊。合先講究矣。今番問目。誰所作也。鼎修曰。本曹郞廳之所作也。予曰。日前擧條。可謂善作矣。
정조 5년 · 강
領議政徐命善箚陳病狀請罰。賜批。
정조 5년 · 목
箚略曰。臣近患感疾。再昨賓對退歸之後。諸症越添。而此際入侍有命。況爲民詢諮之聖念。至有特敎。則偃然稱病。尤萬萬惶悚。略具短箚。乞降威罰。批以。近日天氣。冷煖不適。此時調將。易致失宜。卿須安心勿辭。加意善攝。稟處事。待後日造朝覆奏。而其中兩市廛之失業。不可以一時過去弊瘼。有所歇看。縀帽如前復業然後。貿遷不至艱乏。此則卿與諸堂。深加商度。惟其蘇弊捄瘼之方。登筵時劃一決處。他餘條件。亦皆熟量便否。毋使詢問之擧。竟至無實之歎宜矣。仍命遣史官傳諭。有司堂上貢市堂上。姑爲退去。待大臣造朝時。同爲來待。總帥亦令姑爲退去。
정조 5년 · 목
內醫院啓言。江原道封進人蔘爲七斤。而今年所封。比前太劣。擇取其堇堇可用。則不過爲一斤十兩零。故其餘五斤五兩零。未免全數退却。目今臘劑。一時爲急。若待該道之更爲封進。必有不及期之慮。就元等進上先捧中取用。待該營更封進。以爲充數。而莫重御藥。以致許多點退。當該道臣請罷職。允之。敎以。曾聞關東貢蔘。無論臘等與春秋等。應捧各邑。率皆徵之民間。而從以猾賈居中售奸。操縱取舍。肆行胷臆。旣射駔儈之利。更充谿壑之慾。東民之受病久矣。事係御供。守令亦莫敢誰何。種種鄙瑣不正之橫斂名色。不一而足。愈往愈甚。重爲東民難支之端。以是朝家每念東民。恫若在家。今若更令改色封進。營邑勢將再徵民間。是誠有所不忍。且念臘藥所用。猶與湯劑所用差異。所貢臘蔘。今番特爲仍捧。○敎曰。名以御藥所用。則事體不輕而重。以是之故。前此內局獻御之物。如有不合。則雖係微物。封進官員。每皆被譴。乾鰒之餒敗。十七邑守令。幷坐拿罷。乾果之腐朽。三十邑守令。幷蒙置對。事在數十年前。俄者內局草記。道臣請罷事。不得不允許者。蓋出於遵故例存事體之意。而未必欲仍以勘罷也。方伯遞易。在所審愼。況値歉歲。又合軫念。江原監司金憙。以從重推考捧傳旨。今因草記事。始得聞之。本道秋等蔘月前多數退捧云。旣退之物。到今雖難仍捧。如是之際。安知無更侵民間之弊乎。萬一有任其蔘賈。侵漁無辜。則該道道臣。該邑守令。隨現重繩。斷不饒貸。從當差送繡衣。憑其勤慢。以此意。自本院枚擧。謄關指辭嚴飭。
정조 5년 · 강
命勒買市民嚴覈以聞。
정조 5년 · 목
敎曰。不問則已。旣問之後。豈可中止。外上勒買之弊。在昔令行禁止之時。猶不勝其雜挐。況於近日紀綱掃地。人不畏法。諸凡法令。在在蔑如。獨於此一事。豈無爲弊之端。市民之一向隱諱。渠輩之意。亦不難知。更爲仔細嚴覈。毋得以無乎草記。今日則雨勢不止。待晴査問以聞。
정조 5년 · 강
命藥院。人蔘審擇。
정조 5년 · 목
敎曰。近來藥院人蔘遺儲。色劣味惡。 慈殿煎進粟米飮。至有向來驚悚之事。此後提調。審擇於捧蔘之時。濃煎於爇湯之際。必使不失性味。如是申飭之後。味不勝於前。監煎提調。難免不審之失。以此知悉。不得已別貿煎進云爾。則昨今煎進粟米飮。又復如前云。更加愓念。濃煎之意知悉。
정조 5년 · 강
命平倉幻弄國穀人。査問稟處。
정조 5년 · 목
刑曹啓言。總戎廳書吏李景煒。保主人裴仁祥等原情。請上裁。敎以。平倉書吏庫子等。姑爲保放。如有推問之端。捉來盤覈。所謂保主人。厥數夥然。勢難盡爲捉囚。其中二百石以上。爲先着枷嚴囚。餘外各人。幷姑保授。俾無騷擾之弊。所捧供辭。皆甚草草。不可以此憑信酌決。卿等待明朝開坐。應問各人處。嚴問取招。期於得情。尤無良石數最多人。除尋常各別推覈。其幻弄國穀。誑感平民之罪。一一捧遲晩。以爲照法重繩之地。如不直招。仍卽施威。以加刑得情之意。發問目嚴問。大抵平倉糶糴。專爲營屬接濟。傾囷取耗之法。到今雖難猝罷。該營若於分糴之時。區別願不願。精擇實不實。計口散俵。無或泛忽。則今番之弊。何從而生也。屢豊之餘。京居民人。設令皆不願受。該營又能審察事情。決知其必不可受。則某樣從長彌綸。亦豈無其方乎。該營但事督責倉屬及保主人輩。彼倉屬保主人輩之作此擧措。特勢使之然者。其留庫石數。分給石數。取耗石數。應用石數。所謂胥吏庫子等處査問。原文書。幷以使之現納。取招以聞。此事旣已登聞之後。不可徒然而止。作俑之頭目人。別般査得。待輪款。直以比他囚從重照勘之意。另爲措語稟處。
정조 5년 · 강
召見承旨徐有防于誠。正閣。
정조 5년 · 목
予曰。刑曹草記批答傳敎。始以該府。使之分付矣。注書出去。平市卽官進來閤門外。分付批旨。
정조 5년 · 강
命通讀勿拘齋戒。卽爲擧行。
정조 5년 · 목
敎曰。大司成昨已出肅。通讀果已設行乎。知入。近日連値國 忌齋日。如未擧行云爾。則爲念等待之弊。向有飭敎。言不可不信。自明日勿拘齋戒。卽爲擧行之意。發牌館官。卽爲聽傳敎。
정조 5년 · 강
命狀本之凡係民事戎事。毋得留院。
정조 5년 · 목
敎曰。此狀本。卽是民事也。戎政也。雖値齋日。豈可留院。此亦壅蔽之一端。軍士房承旨爲先從重推考。此後凡係民事戎事。毋論緊漫。齋日則毋得留院。常時則毋待申後事。戶兵房知悉。仍載故事便覽。
정조 5년 · 강
命全羅兵使徵番親點。以營將代行。
정조 5년 · 목
全羅監司朴祐源。以上番軍兵使親點。以附近營將代行馳啓。敎以。湖農失稔。比嶺南。雖不無淺深之殊。而賑邑之數。亦甚不些。況且徵番。卽又替役嶺軍之事也。可謂科外之勞以此以彼。道伯狀請。實爲得體。何必回啓。依狀請特爲許施。來春如或又値當次。更勿狀請。限麥秋兵使親點一款。安徐。以附近邑營將。許令從便代行之意。自備局卽爲行會本道。
정조 5년 · 강
命洪忠兵使元厚鎭。發緘議招。
정조 5년 · 목
因洪忠兵使營將投印申飭狀啓。敎以。本閫距京數日程。而特敎行關。事體莫重。則到付狀聞之匝旬後封發。其爲稽緩。誠極駭然。該兵使罪狀。爲先令該曹發緘議招。不多日內。修啓目以聞。又因黃海水使管將投印申飭狀啓。敎以。以洪忠兵使祇受狀啓之遲滯。纔有發緘之命。而至又本閫。尤非他閫之比。大小公事。馳驛傳撥。則到關狀本之始今封發。大係紀綱。爲先令該監司査問狀聞事。下諭于黃海監司處。
정조 5년 · 강
命有司堂上鄭尙淳等。貢市堂上李衍祥等。幷越俸十等。
정조 5년 · 목
備邊司啓言。外上勒買之縷縷下詢。誠出於軫恤市民之惠澤。而臣等取來各廛買賣册子。躬執考閱。則雖或有外上閭里間私相與受者。別無宮房營衙門卿相家所犯。而勒買一款。終始以無乎爲言。實無査出之路。敎以。近來勒買之弊。各營門爲尤甚。外上之事。宮房勢家。或不無冒犯。似此曲折。自再昨以後。別般廉問。至有覈其虛實之擧。則渠輩之一味隱諱。幷與文書昭然之處。而初不直陳者。此無他。小民畏勢。今日之吞吐。政怵發說以後事也。雖以年前言之。種種弊瘼。凡有査問之命。卽地覆奏。無或遷就者。諸堂猶有奉法之心而然也。幾何而恬憘日滋。至於今番屢敎之下。市民則輒稱無乎。卿等則但曰惶恐。以此磨勘。以此彌縫。予之規模。諸臣抑亦知得。決不爲無實無味之政。設置本司。此等之事。尙不能實心査奏。他尙何論。更令査問。大關國體。朝家決不爲是。然則備位諸堂。烏可無別樣罪罰。有司堂上禮曹判書鄭尙淳。同知徐有隣。貢市堂上吏曹判書李衍祥。兵曹判書李性源。幷越俸十等。爲先自各該營門。勒買等冒犯情節。使之從實自首。自首者當勿論。不直告該掌監官色庫以下。幷刑配。雖値藏刑之時。加刑得情。斷不饒貸。以此分付。內需司該宮房外上已現發之類。該司執吏。該宮宮任。令該署捉來推問。捧供以聞。○平市暑以內需司書員取招啓。敎以。內司事。更加査實。果無所犯。則該吏分揀放送。此外宮房所屬。旣已遲晩。令攸司考律嚴處。俾無更侵之弊。
정조 5년 · 강
命軍士房承旨重推。
정조 5년 · 목
敎曰。近來該房擧行。事事專以闔眼爲主。致有替行該房之擧。此等該房。可謂徒守位次。徒守之罪。烏得免乎。軍士房承旨從重推考。後復如此。不可不嚴勘。愓念擧行。
정조 5년 · 강
命裴仁祥等諸囚。配放後草記。
정조 5년 · 목
刑曹啓言。裴仁祥等更招。請幷考律勘處。敎以。觀此各人等招辭。石數之多寡。原謀之誰某。幷姑捨是。投跡此臼。旣獲保主人三字之稱。則無非亂民也。國穀之幻弄。平民之誘惑。特其次第事耳。朝家之意以爲。裴仁祥未必爲正犯。尹德善李重根亦未必爲隨從。論以邦憲。所謂保主人稱名各人等。幷置重律。以謝繹騷之民情。實合懲勵之方。更又思之。所謂保主人。無非窮難自存。貧不聊生之徒也。飢寒切身。糊口沒策。作此死中求生之計。如欲因犯而原心。足云可哀也。非可怒也。今於屢招之下。幻弄也。誘惑也。種種似此罪狀。亦不得全然牢諱。到此强別首從。分輕重決處。無所不可。罪人裵仁祥。渠擔當穀包。數過五百。爲諸囚之最。照律遠配。該廳之催科方張。糴簿之磨勘未了。經先決。勘果無適中渠願之歎。此則往復該廳。更以草記。從長稟處。崔鍾賢。賊傔婢族。逆獜親傔。多年以掖屬隨行。竟至於因特敎罪汰。則固當封頭鼠竄之不暇。乃敢逗遛京輦。名徹奏御文案。究厥情狀。尤萬萬痛惡。不可以次律論。與仁祥一體照勘。曺壽澤。倉底居民。目之以罪魁。有難參恕。且以渠供觀之。指示韓哥。偶于風化之重罪。亦與上項兩囚。同律處斷。尹德善李重根等。卿等結語論列到此。亦不可白放。幷分等酌處。其餘二百名諸囚。何必盡配。此人等。待明朝開坐。更加秩秩區別。笞杖幷收贖放送。大抵平民亂民。自予視之。均是民也。所謂亂民。皆非本是亂民也。朝家制置。如彼其乖當。京城數里之地。積穀萬包。而春糶秋糴。一如外邑之例。蕞爾平倉一區。何以盡俵原數。如是之故。倉底不但爲寒乞兒之逋逃藪。從又害及城內之貧戶窮民。以此以彼。此法急速矯革然後。可除來後踵罹之弊。後日總使登對時。必以本倉還穀。分數轉移於各邑一款。使之爛商熟講後稟處。自本曹救擧判付內辭意。卽爲文移該廳。本倉吏胥庫子等。別無更問之端。幷分揀放送。鍾賢等四囚。依仁祥例。決配便否。問于該廳後發配。諸囚配放後擧行形止草記。
정조 5년 · 강
命立廛拯救。以銀貨許貸。
정조 5년 · 목
敎曰。昨聞弊瘼。從違間欲卽決折。因大臣病未造朝。迄未皀白矣。其中立廛帽廛之弊。大係都民休戚。予意自初必欲蘇捄。斷斷不知止者此也。見今使行。出疆在卽。設有通變之政。差過日子。勢不可及。俄命該房。問其遲速。旣問之後。有難遲待廟堂稟處。立廛拯救。無出於依已例許貸銀貨之爲穩。旣知有一分可捄之道。則寧忍靳惜公貨。恝視吾民之失業乎。今明間決給然後。可及追卜云。以此意令廟堂知悉。參考前例。五千兩銀貨。關西所在中許貸。至於帽廛捄弊之策。卽是加買帽隻之免稅也。此則有栅市焉。比立廛。不至時急。不必自上煩敎。後日大臣入侍。從長稟處。
정조 5년 · 강
命衣襨貿易。廟堂處之。
정조 5년 · 목
承旨趙時偉啓言。御衣襨次。每於使行。自立廛擔當貿易。而自備局行關。越送銀貨者。其例已久矣。近因八包之未充。乃以此銀混充於包中。致有收稅之擧。衣襨貿易。事體自別。豈容充包而收稅乎。依他例越送於包外之意。下詢廟堂處之。從之。
정조 5년 · 목
刑曹啓言。裴仁祥崔鍾賢曺壽澤等。各杖一百流三千里。仁祥雲山郡。鍾賢甲山府。壽澤河東府。尹德善李重根等。各杖一百徒三年。德善泰安郡。重根殷栗縣。幷定配。申泰云等。幷收贖放送。此外保主人申㮋。係是出身。臣曹不得勘律。請移義禁府處之。允之。又啓言。恩彦君房所任車春大。考律嚴處命下矣。春大杖六十徒一年照律。杖則收贖後。楊口縣定配所押送。
정조 5년 · 강
拿處奉常主簿李顯采。
정조 5년 · 목
政院啓言。 景慕宮十月朔唐金橘柑子薦新。不卽陪進。當該陪進官。令該府拿處。該色吏請從重科治。允之。
정조 5년 · 강
召見大臣以下于誠正閣。領議政徐命善。知事具善復。禮曹判書鄭尙淳。兵曹判書李性源。副司直徐有隣徐有寧。總戎使李柱國。
정조 5년 · 강
命弓角契生銅。戶曹主管。
정조 5년 · 목
兵曹判書李性源啓言。弓角契事。招致貢人。問以失利。則以爲。若自地曹句管生銅。則保無愆期之患。而自賑廳。若許貸萬兩錢。則實爲大惠云矣。領議政徐命善啓言。如此則貢人輩。不但一時之蒙惠而已。自今爲始。戶曹句管。督捧出給之意。請分付。敎以。在公在私。可謂兩便。此後自戶曹主張句管。如又愆期。小則關飭。大則論奏。
정조 5년 · 강
命月課銃契。量宜行會。
정조 5년 · 목
領議政徐命善啓言。月課銃契本。爲三南而創設。有此兩西之贅役。爲契人藉口之資。固已久矣。且聞關西列邑所收之價。幾乎一柄數十兩。而巡營除置許多數。只送廉價。殆同勒買。夫以關西之雄藩。豈無推移之道。而行此苟艱之政。使貧賤貢人。稱冤不已乎。分付關西道臣。請量宜增價。敎以。該寺提調之言。有難從施。但依卿所奏。只許貢人處增價爲宜。以此意行會該道。
정조 5년 · 강
命牛黃契別貿加定。從長稟處。
정조 5년 · 목
領議政徐命善啓言。牛黃契事。渠輩之言曰。元貢別貿。名色各異。度支惠局。受價懸殊。移用於不相干之遺在。剋減其復舊例之加定。揆以事理。實爲抑鬱云。而牛黃進排。均是貢物。臘劑所用。獨非御供。元貢之遺在。綽有餘裕。則別貿之加定。在所當罷。本院之存減得宜。渠輩之稱冤何論。請置之。敎以。用處多寡。未能詳知。更令該曹。往復本院。從長稟處。
정조 5년 · 강
命立廛官貸寬限。
정조 5년 · 목
領議政徐命善啓言。立廛事。近來此廛之凋弊。專由銀路之艱乏。而聖念特軫於蘇恤。官貸俾及於燕貿。自今浹髓之流澤。奚但燃眉之救急。第旣許貸之後。宜有定限之制。假以十年。俾盡其流遷殖利之方。然後各以本數。還于本處事。請令備局。捧侤音施行。敎以。寬限然後。可期蘇瘼。所奏政合予意。依此爲之。
정조 5년 · 강
命毛匠亂廛之弊。論理稟處。